Det må siges at være en kreativ løsning, når Liberal Alliance i et nyt asyludspil foreslår at sløjfe FN's flygtningekonvention i to år og gøre det umuligt for flygtninge at søge asyl i Danmark for i stedet at sende de ekstra penge til nærområderne.

Sådan lyder vurderingen fra Jyllands-Postens politiske analytiker, Marchen Neel Gjertsen.

- For det er ikke et forslag som lige vupti kan lade sig gøre i morgen - sådan at træde ud af Danmarks internationale forpligtelser og bede om et asylstop nu, siger Marchen Neel Gjertsen og uddyber:

- Men Liberal Alliance er ikke et parti, som er bange for at blive kaldt urealistisk. For halvandet år siden var det faktisk Anders Samuelsen som foreslog, at man skulle vende flygtningene i lufthavnen og sende dem ned til lejre i nærområderne, og dengang blev han nærmest buhet ud. I denne uge har vi så set et Socialdemokrati bakke op om noget lignende.

Den frække dreng i klassen

Marchen Neel Gjertsen betegner derfor Liberal Alliance som den "frække dreng i klassen", som er med til at udvide rammerne for, hvad der er tilladt at foreslå politisk.

Hun mener, forslaget er med til at presse regeringen endnu mere, end den i forvejen er, fordi de kreative forslag rykker debatten ud et sted, hvor regeringen ikke længere kan være med.

- Regeringen har det ene problem, at den er regering og dermed ikke bare kan tilslutte sig vilde forslag, som man ikke lige kan se, hvordan man skal forsvare internationalt, så på den måde er det vanskeligt for Lars Løkke at deltage i den kreative diskussion som det hele lige pludselig er blevet, siger Marchen Neel Gjertsen.

Politikerne er bange for, hvor flygningekrisen ender

Det forventes, at der sidste år ankom 20.000 flygtninge, som søgte asyl i Danmark. Det tal regner hverken politikere eller myndigheder med falder, og det mener Marchen Neel Gjertsen er med til at forme den politiske debat.

- Alle er enormt bange for, hvor det her kan ende. Det er også derfor dette forslag er interessant, for det rammer ind i nogle overvejelser, som mange partier har: Hvordan man på den ene side begrænser flygtningestrømmen bedst og samtidig overholder internationale konventioner, så det er da et dilemma, som Anders Samuelsen og LA rammer direkte ind i, siger hun.

Så selvom mange mener, det er en gratis omgang for Liberal Alliance, partiet kun være tilfredse med at være dem, som foreslår de mere urealistiske løsninger, mener Marchen Neel Gjertsen.